Osudio sam najvažnije organe vlasti za slučaj Savamala, ali vama to nije dovoljno, rekao je juče na konferenciji za novinare premijer Aleksandar Vučić i optužio novinarku da mu je pitanje postavila „kao političar“.

Piše: Bojana Jovanović

Novinarku Istinomera koja je na konferenciji za novinare povodom 100 dana Vlade pokušala da od premijera dobije odgovore na pitanja u vezi sa Zakonom o poreklu imovine, njegovom izjavom da država nema snage da se obračuna sa huliganima, kao i o slučaju Savamala, Vučić je optužio da se „ponaša kao neko ko drži političke tirade“.

„Vama smeta Savamala, a ne smetaju vam ljudi koji su ubijeni, a ubice nisu pronađene. Smeta vam to zato što je to politička premisa za nešto što isključivo znači – Vlada je kriva šta god da uradi ili ne uradi“, rekao je Vučić.

„Osudio sam najvažnije organe vlasti, ali vama to nije dovoljno. Ne postoji ozbiljna politička argumentacija kojom biste napali politiku ove zemlje i onda morate da se bavite protivpravno postavljenim barakama, na kojima su neki ljudi protivpravno zarađivali novac da biste narod ubedili da je to najveći i najvažniji problem.“

Vučić je istakao da se u slučaju Savamala čeka tužilaštvo.





Tema kojom bi se oslabila Vlada

Premijer je ranije juče rekao da je slučaj rušenja objekata u Savamali „najopskurnije pitanje“ koje je poslužilo da bi se oslabila Vlada Srbije.

„Savamala je najopskurnije i najmanje rečito pitanje o kome pričaju oni koji nemaju šta drugo da rade. Niko ne misli da je to šta se tamo desilo nešto lepo, ali nemojte da preterujete u značaju. To je bila tema kojom bi se oslabila Vlada Srbije“, rekao je gostujući na televiziji Pink.

On je ocenio da su na slučaju Savamala insistirali pripadnici pojedinih stranih ambasada kako bi Srbiji „udarili packe“ zbog njenih odnosa sa Rusijom i Kinom.

„Ako ljudi misle da su tri nezakonito podignute barake najveći problem, ja ne mislim.“

Podsetimo, u izbornoj noći 24. aprila nepoznate osobe srušile su oko hiljadu kvadrata poslovnog prostora u Hercegovačkoj ulici u Savamali. Iako su građani kontaktirali policiju, ona nije izašla na mesto događaja. Zaštitnik građana Saša Janković utvrdio je da policija nije reagovala jer je postojalo naređenje „sa vrha“.

Više javno tužilaštvo naložilo je policiji da ispita šta se dogodilo tek deset dana nakon rušenja. Do tada su, međutim, gradske vlasti počistile mesto rušenja, pa policija nije ni izašla na teren – jer je bilo kasno da se obavi kvalitetan uviđaj. Istraga, međutim, nije pokrenuta ni sedam meseci nakon događaja.

Premijer Vučić je početkom juna rekao da iza rušenja u Savamali stoje najviši organi gradske vlasti u Beogradu, ali do danas nije imenovao ko je tačno odgovoran.

Pročitajte sve vesti o bespravnom rušenju u Savamali

Pogledajte snimke rušenja